ไฟแนนซ์ทูเดย์
มติ ครม.ล่าสุดออกมาให้กระทรวงมหาดไทยและกระทรวงพัฒนาสังคมและความมั่นคงของมนุษย์
30 ต.ค. 2565

มติ ครม.ล่าสุดออกมาให้กระทรวงมหาดไทยและกระทรวงพัฒนาสังคมและความมั่นคงของมนุษย์ 
โดย..ภูคา
เร่งสำรวจความเสียหายแล้วจัดงบประมาณช่วยเหลือผู้ที่ที่พักอาศัยเสียหายตั้งแต่ 5,000 บาท และกรณีที่เสียหายทั้งหลังจะได้ 3 หมื่นบาท ทำเอา คุณลุงยงยุทธ วิชัยดิษฐ รมว.มหาดไทย ฟังแล้วปวดสมองจี๊ด เพราะอุทกภัยครั้งนี้ร้ายแรงและกว้างขวางเหลือเกิน มึนตึ้บอยู่ว่าจะเอางบจากไหนมาจ่ายประชาชน แต่งานนี้ยังไงก็ต้องหามาให้ได้ เพราะถ้าไม่จ่าย “เจ๊ปู” มีหวังถูกด่าลั่นทั้งเมือง 
โปรดจับตาหลังน้ำลดตอจะผุด โดยเฉพาะเรื่องหนี้เสียของสถาบันการเงินที่บอกคำเดียวว่าบานตะไททั้งสินเชื่อบุคคล บัตรเครดิต และสินเชื่อบ้าน ที่ลูกหนี้เจอน้ำท่วมแถมยังต้องเตรียมเงินก้อนใหญ่ไว้ซ่อมบ้านหลังน้ำลดอีก งานนี้เชื่อว่าต้องมีการพลิกกลยุทธ์ปล่อยกู้เพิ่มเพื่อซ่อมแซมบ้านให้ มิฉะนั้นมีหวังเป็นหนี้เน่ากันหลายแสนรายแน่นอนเชื่อภูคาเถอะค่า 
เมาท์กันสนั่นสะพานควายยันริมคลองประปาว่าในการประชุมคณะกรรมการชุดใหม่เอี่ยมอ่องของธนาคารออมสินที่มีซือเจ๊พรรณี สถาวโรดม เป็นประธานบอร์ด หลายคนนึกว่าบอร์ดใหม่จะโชว์ไอเดียในการเข้ามากำกับดูแลธนาคารของรัฐในยุคที่คนกำลังจมน้ำ แต่ทุกคนถึงกับอึ้งกิมกี่ เพราะบอร์ดคนหนึ่งเล่นใช้พระเดชสั่งคนออมสินให้ขนกระสอบทรายที่มีไว้แจกพนักงานเอาไปที่บ้านของตัวเองตั้ง 200 กระสอบ เล่นเอาคนที่นั่งฟังอึ้งกันไปเลยทีเดียว 
เห็นว่านโยบายขึ้นค่าจ้าง 300 บาท ของภาคเอกชนจะไปไม่ถึงฝันเสียแล้ว เพราะล่าสุด ธนิต โสรัตน์ รองประธานสภาอุตสาหกรรมแห่งประเทศไทย ออกมายืนยันภาคเอกชนยังไม่พร้อม เพราะต้องฟื้นฟูโรงงานก่อน ถ้าหากรัฐยังดึงดันว่าต้องขึ้นค่าจ้าง เท่ากับเป็นการกดดันภาคเอกชนน่าจะลดการจ้างงานเสียด้วยซ้ำ 
งงเต้กกับแนวคิดเรื่องการนำเข้าน้ำดื่มกับไข่ไก่และสินค้าอีกสารพัดอย่างของ กัปตันโต้งกิตติรัตน์ ณ ระนอง รองนายกรัฐมนตรีและ รมว.พาณิชย์ เพราะที่ผ่านมายังไม่เคยตรวจสต๊อกสินค้าในประเทศก่อนว่ายังมีอีก 2030 จังหวัดที่ไม่ได้โดนน้ำท่วม และคนไทยยังพอช่วยเหลือกันได้ในภาวะวิกฤตนะคร้าบพี่น้อง